Top-40 Afrikaanse liedjies van 2021Irene-Louise van Wyk. (Foto: Jorietha Rabie) In 2016 het 39,5% van Afrikaanse musiekverkope uit fisieke albumkopieë bestaan. Baie het egter oor die afgelope vyf jaar verander in terme van musiekverkope en in 2021 het meeste groot musiekwinkels, insluitend Musica, hul deure finaal gesluit. Stromingsplatforms en die manier hoe Suid-Afrikaners musiek gebruik het uiteraard verander. Voor die digitale revolusie was dit redelik moeilik vir ’n onbekende kunstenaar om die bedryf te betree en van ŉ debuutalbum ’n topverkoper te maak. Daar is natuurlik uitsonderings, met verwysing na Jo Black se debuutalbum wat in 2016 uitgereik is. Digitale platforms het dit vandag moontlik gemaak vir nuwe en bestaande kunstenaars om hulle merk te maak en om te baklei vir die topposisie op ’n stroomdiensplatform se trefferlys. Wanneer daar verwys word na stromingsdienste dink jy dadelik aan platforms soos Apple Music, Spotify en Deezer, maar nuwe platforms soos TikTok en YouTube Shorts het ook ’n beduidende invloed op hoe musiek gebruik en gehoor word. ’n Goeie voorbeeld van hoe ’n kunstenaar suksesvol van dié platforms gebruik gemaak het, is Irene-Louise van Wyk met haar enkelsnit “Tekkies brand”. “Tekkies brand” is in Julie 2021 op alle stromingsplatforms bekendgestel. Hoewel die lied nie sleg gevaar het op Apple Music se Afrikaanse treffersparade nie, was TikTok die platform wat hoofsaaklik tot die sukses van die liedjie bygedra het. Dit was ook ’n baie goeie jaar vir Riaan Benadé. “Spontaan” en “Vat ’n bietjie” was twee van die liedjies wat vanjaar uitgestaan het. Appel. (Foto: Theana Breugem) Ten spyte daarvan dat Appel nie die no. 1-posisie op die lys gehaal het nie, kan sy gewildheid nie misgekyk word nie. Appel is beslis kunstenaar van die jaar op Maroela Media se Top-40 liedjies van 2021. Appel het ’n gawe om altyd ’n treffer of drie te skryf en Afrikaanse musiekliefhebbers is getuie hiervan as jy na stromingsdata kyk. Hy het ook die meeste liedjies op die top-40-trefferslys van 2021. Soos hierbo genoem het stromingsdienste die vermoë om selfs nuwe en opkomende kunstenaars die geleentheid te gee om hul gewildheid te wys. Een hiervan is die opkomende kunstenaar, Eloff, wat met die uitreiking van sy liedjie “Johnnie Blou” gou op die top-20 mees gestroomde liedjieslys op stromingsdienste was. Demi Lee Moore het haar jongste vollengte album, Jy ken my naam, op 3 Desember uitgereik en van die liedjies in dié nuwe album is reeds onder die toptien van verskeie Afrikaanse stromingsdienste se trefferparades. “Kan jou nie my maak liefhê” is op die Maroela Media Top-40-liedjielys ingesluit. Soos dit tans lyk gaan 2022 ’n goeie jaar vir Demi Lee wees. Ander kunstenaars wat vanjaar ’n klop op die skouer verdien is Bernice West, Loufi, Janie Bay, Early B, Reën, Christia Visser, Fatman en Tasché. Hieronder is Maroela Media se Top-40 Afrikaanse liedjies, wat saamgestel is uit die weeklikse Maroela Media Afrikaanse Top-20.